CELEX: 62021TN0079
Language: mt
Date: 2021-02-03 00:00:00
Title: Kawża T-79/21: Rikors ippreżentat fit-3 ta’ Frar 2021 – Ryanair u AMS vs Il-Kummissjoni

29.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 110/35
            
         
      Rikors ippreżentat fit-3 ta’ Frar 2021 – Ryanair u AMS vs Il-Kummissjoni
      (Kawża T-79/21)
      (2021/C 110/39)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, l-Irlanda), Airport Marketing Services Ltd (AMS) (Dublin, l-Irlanda) (rappreżentanti: E. Vahida, F.-C. Laprévote, V. Blanc, S. Rating, u I. Metaxas-Maranghidis, lawyers)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni (UE) 2020/1671 tat-2 ta’ Awwissu 2019 dwar l-Għajnuna mill-Istat SA.47867 2018/C (ex 2017/FC) implimentata minn Franza għal Ryanair u għal Airport Marketing Services (1); u
               
            
                  —
               
               
                  tordna lill-konvenuta tħallas l-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka sitt motivi.
      
                  1.
               
               
                  L-ewwel motiv ibbażat fuq il-ksur min-naħa tal-konvenuta tal-Artikoli 41 u 47 tal-Karta tad-Drittijiet Fundamentali tal-Unjoni Ewropea, tal-prinċipju ta’ amministrazzjoni tajba u tad-drittijiet tad-difiża tar-rikorrenti.
               
            
                  2.
               
               
                  It-tieni motiv ibbażat fuq il-ksur min-naħa tal-konvenuta tal-Artikolu 107(1) TFUE u tal-obbligu ta’ motivazzjoni meta kkonstatat, f’corrigendum għad-deċiżjoni kkontestata, li l-prinċipju ta’ operatur fl-ekonomija tas-suq ma kienx japplika minkejja li deċiżjoni preċedenti kienet ikkonstatat l-applikabbiltà tiegħu.
               
            
                  3.
               
               
                  It-tielet motiv ibbażat fuq il-ksur min-naħa tal-konvenuta tal-Artikolu 107(1) TFUE minħabba applikazzjoni żbaljata, fid-deċiżjoni kkontestata, tal-kriterju ta’ “ħtieġa reali”.
               
            
                  4.
               
               
                  Ir-raba’ motiv ibbażat fuq il-ksur min-naħa tal-konvenuta tal-Artikolu 107(1) TFUE peress li injorat, b’mod żbaljat, ir-reġjun ta’ Montpellier u l-bżonn tal-ajruport għal servizzi ta’ kummerċjalizzazzjoni.
               
            
                  5.
               
               
                  Il-ħames motiv ibbażat fuq il-ksur min-naħa tal-konvenuta tal-Artikolu 107(1) TFUE peress li ma kkonstatatx li l-ajruport ta’ Montpellier kien il-benefiċjarju ta’ għajnuna.
               
            
                  6.
               
               
                  Is-sitt motiv ibbażat fuq il-ksur min-naħa tal-konvenuta tal-Artikolu 107(1) TFUE peress li hija ma stabbilixxietx selettività.
               
            
         (1)  ĠU 2020, L 388, p. 1.